קרנות הפנסיה יוכלו להשקיע את כספי החוסכים בעד 49% מהיקף החברות המזהמות • ועדת הכספים החריגה את החברות שמייצרות דלק פוסילי - אך למרבה האבסורד הכלילה במתווה את חברות הגז הטבעי, על אף שגם הוא פוסילי והמשך ייצורו תורם להחרפת משבר האקלים
צופר לחברות הגז הטבעי: ועדת הכספים אישרה היום (שני) לחברות הפנסיה להגדיל את ההשקעה של כספים השייכים לציבור החוסכים בפרויקטי תשתית, מ-20% עד ל-49% מהיקף המיזם. בתוך המתווה הזה נכלל פעם נוספת הגז הטבעי, שהוא דלק פוסילי ומזהם, בעוד דלקים פוסיליים אחרים הוחרגו מטעמי הפגיעה בסביבה. מטרת הדיון בוועדת הכספים הייתה אמנם להגדיל את ההשקעה בתשתיות בארץ מצד המגזר הפרטי, אך הדיון הציף שוב את ההדרה של המשרד להגנת הסביבה מקבלת ההחלטות, הפעם על ידי משרד האוצר; ואת ההתכחשות החוזרת של הממשלה לנזקים הסביבתיים של תעשיית הגז ה"טבעי", והניסיון שלה למתג אותו בתור השקעה לגיטימית.  לפי המשרד להגנת הסביבה, משרד האוצר לא שיתף אותם כלל בתקנות, והמשרד לא הוזמן כלל לוועדה, למרות שהתקנות החדשות עלולות לקדם באופן ניכר את ההשקעה בתעשיות הדלקים הפוסילים, דבר שלא עומד בהלימה עם הצהרות הממשלה לאחרונה על גמילה מדלקים אלו, והפחתת הפליטות. גלית כהן, סמנכ"ל אסטרטגיה במשרד להגנת הסביבה, התייצבה לדיון והביעה התנגדות לסעיף המדובר, תוך שהיא מציינת שהדבר עומד בניגוד למדיניות המונהגת בארה"ב ובאירופה, שפועלות להקטנת ההשקעה בדלקים פוסילים, ואילו המהלך הנוכחי מאפשר את הגדלת ההשקעה בהן. כתוצאה מההתערבות של כהן, והתנגדות חברי הכנסת מוסי רז, גלעד קריב ותמר זנדברג, הוחרגו דלקים פוסילים, חוץ מגז "טבעי" וגפ"מ (גז המשמש גם לבישול, ד.ג). כלומר – הכנסת קיבעה את היחס השגוי והמסוכן לגז ה"טבעי" כשונה מיתר החומרים המזהמים, על אף שהוא דלק פוסילי לכל דבר ועניין. הדבר משול לכך שיאסרו על עישון סיגריות כי הן מזיקות, אבל יחריגו את הטבק. ההדרה של המשרד להגנת הסביבה לא מקרית. במשך תקופה ארוכה משרדי האוצר והאנרגיה מקדמים עשרות תוכניות פוסיליות שמחריפות את משבר האקלים, מנוגדות למגמה העולמית, ומדירים את המשרד להגנת הסביבה מלהשפיע על קבלת ההחלטות. ניתן לראות זאת בהתנגדות שני המשרדים לתוכנית כלכלה דלת פחמן; בניסיון של משרד האנרגיה להציע תוכניות משלו שעלולות לסרס את חוק האקלים שהציע המשרד להגנת הסביבה, ובחוסר שיתוף המשרד להגנת הסביבה בהסכם שינוע הנפט הענק שנחתם לאחרונה עם קצא"א. "מדינת ישראל הציגה יעדים ברורים להקטנת הפליטות והשימוש בדלקים (פוסילים, ד.ג). לא צריכים להיכלל בתקנות הללו תחומים שאתם יודעים שמדיניות הממשלה היא לצמצם אותם", אמר ח"כ גלעד קריב (עבודה) בדיון בוועדה, ונענה על ידי ד"ר משה ברקת, הממונה על רשות שוק ההון (שאחראית על גופי הפנסיה), שמהלך שכזה יהווה "התערבות אגרסיבית בניהול של הגופים המוסדיים". התגובה של ד"ר ברקת לא מפתיעה. בניגוד למערכת הפיננסית העולמית שפועלת להסטת ההשקעות מהתעשיות הפוסיליות, רשות שוק ההון מתחמקת מלהניא את המערכת הפיננסית הישראלית מהשקעה בתעשיית הגז ה"טבעי". זהו המשך ישיר של מדיניות הממשלה לנסות למתג אותו כלגיטימי. ניתן לראות את מדיניות זו בהתבטאויות חוזרות ונשנות של שר האנרגיה יובל שטייניץ בשבחי הגז, ואף בפרסומת תעמולה של חברת החשמל שעוסקת כמעט כולה באנרגיית רוח ובאנרגיה סולארית, בדיסוננס מוחלט לתוכניות המדינה להפיק 70% מהאנרגיה של המדינה מהגז ה"טבעי". הפעולות הללו הן הסרת אחריות של מקבלי החלטות מלעסוק באיום הגדול ביותר על האנושות כיום. דוח חדש של האו"ם קובע שיש לנקוט ב"צעדים דחופים" על מנת להפחית את פליטות המתאן (גז חממה), וכי תעשיית הגז והנפט אחראית על כרבע מפליטות המתאן הנגרמות ע"י האדם. האו"ם גם ציטט מחקר שקורא להשאיר כמחצית מהגז ה"טבעי" באדמה על מנת למנוע עליית טמפרטורות ביותר מ-2 מעלות צלזיוס (היעד של הסכם פריז על מנת שכדה"א יהיה מקום שאפשר לחיות בו). אך למרות המחקרים המדעיים והקריאה הברורה, משרד האנרגיה ממשיך בשלו, כאילו אין משבר אקלים. המשרד מעודד חיפושי נפט וגז "טבעי", ומתחייב "לספק יציבות רגולטורית ארוכת טווח וסביבת השקעה נוחה". שר האוצר ישראל כ"ץ התגאה בעמוד הפייסבוק שלו שהמהלך שהוביל יחד עם רשות שוק ההון "יאפשר גם לציבור החוסכים והמבוטחים להנות מתשואות גבוהות יותר", וכי הדבר יסייע לצמיחת המשק הישראלי. השר כ"ץ לאו דווקא טועה, ייתכן שהמהלך יגדיל את התשואה של החוסכים, ובפני חברות הפנסיה עומדת האפשרות להשקיע בתשתיות שקשורות לאנרגיות מתחדשות. ומעבר לכך, צריך להגיד – הממשלה ומשרד האנרגיה אכן מצמצמים באופן משמעותי את השימוש בפחם המזהם, והגז ה"טבעי" יכול לשמש כאמצעי מעבר נוח להפקת אנרגיה, עד ליום הלא רחוק בו נוכל להתבסס אך ורק על אנרגיות מתחדשות בשביל לספק אנרגיה למשק.אך המהלך שעבר השבוע בוועדת הכספים מייצר תמריץ נוסף להשקעה בתעשיות הגז ה"טבעי", דבר שעלול לקבע את ישראל עשורים קדימה עם תשתיות אלו, גם כשכבר לא יהיה בהן צורך. בנוסף, האם ראוי שקרנות הפנסיה ישקיעו את הכסף ששייך לציבור בהרס העתיד שלו? "אין טעם מצד אחד להפקיד כסף ולהשקיע למען העתיד הכלכלי שלנו, ומצד שני להשקיע בחברות שעיסוקן באנרגיות המזהמות את הסביבה ובכך גורמות לפגיעה בעתידנו ועתיד ילדינו – זוהי סתירה", תקף את ההחלטה רועי מימרן, מפורום "כסף נקי" הפועל להסטת השקעות כספי הפנסיה מתעשיות פוסיליות.הדיון השבוע בוועדת הכספים המשיך להשריש את התפיסה השגויה של הגז ה"טבעי", ומהווה מראה למדיניות ההתכחשות של מקבלי ההחלטות מהנושא שהכי בוער כרגע – משבר האקלים. 